recursal/SuperWikiNEXT-32B huggingface dataset:
**רם עֶברוֹן** (15 במרץ 1935 – 30 באוקטובר 2008) היה עיתונאי ישראלי.

ביוגרפיה
--------

עברון נולד בשם **רם המבורגר** בתל אביב לאריה ושרה המבורגר. הוא עבד בעיתון "למרחב" ושירת בגלי צה"ל.
במהלך שירותו, ב-29 באוקטובר 1956, היה הקריין שמסר את הודעת דובר צה"ל על פרוץ מלחמת סיני.
בתום שירותו הצבאי עבר לעבוד בתחנת הרדיו "קול ישראל". עם ייסוד הטלוויזיה הישראלית הוא נמנה בין ראשוני קרייניה והשתתף בשידורה הראשון, לרגל מצעד יום העצמאות ב-1968.

במהלך השנים שימש עברון מנחה בתוכנית "זה הזמן", "הופכים דף", "הקצב הנכון" וכמגיש במהדורת החדשות "מבט". תוכניתו "בגוף ראשון" הייתה בין מתוות דרכן של תוכניות ראיונות בטלוויזיה הישראלית. הוא הגיש במשך שנים רבות את התוכנית "דור הזהב – אמנים גדולים בהקלטות היסטוריות" בתחנת קול המוסיקה.

במקביל לעשייתו התקשורתית, בשנות השבעים, מונה עברון לנספח תרבות בשגרירות ישראל באנגליה.

בשנות חייו האחרונות עמד עברון בראש המרכז למוזיקה ירושלים. הוא מונה לממלא מקום יו"ר המועצה לתרבות ואמנות על ידי יו"ר המועצה, שר התרבות מתן וילנאי.

רם עברון נפטר בירושלים בגיל 73 ונטמן בבית העלמין בקיבוץ מעלה החמישה.

משפחתו
------

אביו של עברון, אריה המבורגר, היה מראשוני עורכי הדין בישראל.

מאשתו הראשונה של עברון, שולמית עברון, נולדו שתי בנותיו: ד"ר גליה בנזימן ויעל עברון, נוירופסיכולוגית מומחית לטיפול בנפגעי ראש במכון לשיקום נפגעי ראש בתל אביב. מאשתו השדרנית והעיתונאית עדנה עברון, נולדה בתם הסופרת והמשוררת לי עברון-ועקנין.

אחיו היה עורך הדין אמנון עברון.

קישורים חיצוניים
----------------

* רם עברון, ב"לקסיקון הספרות העברית החדשה"
* גילי איזיקוביץ, העיתונאי והשדרן רם עברון מת בגיל 73, באתר הארץ, 30 באוקטובר 2008
* ענת קם, הלך לעולמו העיתונאי רם עברון, וואלה! 30 באוקטובר 2008
* מירב קריסטל, נפטר העיתונאי והשדרן רם עברון, באתר ynet, 30 באוקטובר 2008

הערות שוליים
------------

1. ↑  גילי איזיקוביץ, "זה הזמן" תשודר כמחווה לרם עברון, באתר הארץ, 30 בנובמבר 2008
2. ↑  מירב קריסטל, זאפ לאבידן, באתר ynet, 8 בינואר 2007
3. ↑  רם עברון פורש ממועצת התרבות, באתר הארץ, 8 במאי 2002

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297886205171
* ISNI: 0000 0004 0233 2105
* LCCN: n89121075
* VIAF: 297565039
* WorldCat: lccn-n89121075

 |
**ג'וש אריה** (באנגלית: **Josh Arieh**; נולד ב-26 בספטמבר 1974) הוא שחקן פוקר יהודי-אמריקאי אשר זכה בשישה צמידי אליפות העולם בפוקר.

קורות חיים
----------

אריה נולד בארצות הברית לאב ישראלי שהיגר לארצות הברית. הוא החל לשחק פוקר בגיל 19 כשהיה נוסע לשחק בבתי קזינו בסביבת מגוריו. הטורניר הראשון בו נכנס לכסף היה טורניר Limit טקסס הולדם במסגרת אליפות העולם בפוקר בו הוא גם זכה בצמיד הראשון שלו ובפרס של 202.8 אלף דולר.

ב-2004 סיים במקום השיא שלו באירוע המרכזי של אליפות העולם בפוקר כשסיים במקום השלישי, וזכה בפרס של 2.5 מיליון דולר. שנה לאחר מכן זכה בצמיד השני שלו, בטורניר אומהה הולדם ובפרס של 381.6 אלף דולר.

ב-2021 זכה אריה בתואר שחקן השנה של אליפות העולם בפוקר בזכות זכייה ב-2 צמידים, באומהה הולדם ואומהה הולדם Hi-Lo, סיום במקום 411 בטורניר המרכזי ומקום 6 באליפות שחקני הפוקר, יחד עם עוד 7 סיומות בכסף בטורנירים אחרים.

ב-2023 זכה בשני צמידים נוספים, כשניצח את טורניר אליפות ה-Limit הולדם וכחודש לאחר מכן בטורניר H.O.R.S.E. בעלות כניסה של 25 אלף דולר.

נכון ליולי 2023, אריה זכה בסך של כ-12.2 מיליון דולר מטורנירי פוקר, כשמתוכם כ-8.8 מיליון דולר בסבב אליפות העולם.

### צמידי אליפות העולם בפוקר

| שנה | טורניר | פרס |
| --- | --- | --- |
| 1999 | $3,000 Limit Hold'em | $202,800 |
| 2005 | $2,000 Pot Limit Omaha | $381,600 |
| 2021 | $1,500 Pot Limit Omaha | $204,766 |
| 2021 | $10,000 Pot Limit Omaha Hi-Lo 8 or Better | $484,791 |
| 2023 | $10,000 Limit Hold'em Championship | $316,226 |
| 2023 | $25,000 High Roller H.O.R.S.E. | $711,313 |

חיים אישיים
-----------

אריה מאורס לרבקה (רייצ'ל) ביוקנן, ואב לשתי בנות מנישואים קודמים.

ב-2021 הצטרף לניהול האתר PokerStake, המאפשר לשחקני פוקר למכור ולרכוש אחוזים מתוך שחקנים אחרים בטורנירים שונים.

קישורים חיצוניים
----------------

ויקישיתוף מדיה וקבצים בנושא **ג'וש אריה** בוויקישיתוף
* ג'וש אריה, ברשת החברתית אקס (טוויטר)
* ג'וש אריה, באתר The Hendon Mob
* ג'וש אריה, באתר אליפות העולם בפוקר

הערות שוליים
------------

1. ↑  יובל הימן, ג'וש אריה מציג: כך תעשו זאת ביג טיים, באתר nrg‏, 19 במאי 2009
2. ↑  Josh Arieh a Surprising 2021 WSOP Player of the Year Winner, באתר PokerNews, ‏23 בנובמבר 2021 (באנגלית)
3. ↑  Josh Arieh wins 2nd bracelet of 2023, 6th overall, באתר PokerStrategy, ‏13 ביולי 2023 (באנגלית)
**דייוויד הורוויץ** (באנגלית: **David Horovitz**; נולד ב-12 באוגוסט 1962) הוא עיתונאי ועורך עיתונים ישראלי שכותב בשפה האנגלית. הוא ערך בעבר את הג'רוזלם פוסט ואת ג'רוזלם ריפורט. הוא ייסד ועורך את העיתון המקוון Times of Israel.

ביוגרפיה
--------

הורוויץ נולד בלונדון למשפחה שהיגרה לשם מגרמניה בשנת 1937. בשנת 1983 עלה לישראל ושירת בצה"ל בחיל החינוך.

הורוויץ הוא בוגר האוניברסיטה העברית בירושלים, נשוי לליסה, ואב לשלושה ילדים.

לאחר עלייתו החל הורוויץ לעבוד עבור הג'רוזלם פוסט[דרוש מקור]. עם היווסדו של הג'רוזלם ריפורט, בשנת 1990, עבר הורוויץ לעבוד בו[דרוש מקור]. בשנת 1998 מונה לעורכו הראשי העיתון ובשנת 2001: גם מוציא לאור[דרושה הבהרה]. בשנת 2004 חזר לג'רוזלם פוסט, הפעם כעורך ראשי. בשנת 2011 התפטר והקים, ביחד עם סת' קלרמן, את העיתון המקוון Times of Israel, אותו הוא עורך מאז 2012.

בשנת 2014 הוענק לו פרס על מפעל חיים בעיתונות יהודית מאת ארגון בני ברית.

קישורים חיצוניים
----------------

* דוד פיליפ הורוויץ, דף שער בספרייה הלאומית

הערות שוליים
------------

1. ↑  דייוויד הורוויץ, In Frankfurt, grappling with traces of my family’s Nazi-shattered world, באתר Times of Israel, 21 ביוני 2012
2. ↑  About David מהאתר של דייוויד הורוויץ
3. ↑  B’nai B’rith World Center Announces Winners of 2014 Award for Journalism Recognizing Excellence in Diaspora Reportaģe , מתוך אתר ארגון בני ברית, 2 במאי 2014

| עורכי עיתון ג'רוזלם פוסט |
| --- |
| 

|  |  |
| --- | --- |
| גרשון אגרון • טד לוריא • לאה בן דור • ארי רט וארווין פינקל • נ. דייוויד גרוס • דיוויד בר-אילן • ג'ף ברק • דייוויד מקוסבי • קרל סצרק • ברט סטיבנס • דייוויד הורוביץ • סטיב לינדי • יעקב כץ • אבי מאיר |  |

 |
פירוש נוסף ערך זה עוסק בגזע כלבים. אם התכוונתם לחברת תחבורה אמריקאית, ראו קווי גרייהאונד.

גרייהאונד בריצה
ה**גרייהאונד** (באנגלית: **Greyhound**) שייך למשפחת כלבי הרוח ונחשב לכלב המהיר ביותר. משום כך, זכה להיות גם לאחד הגזעים המפורסמים.

עוד משחר האנושות היה הגרייהאונד הגזע שליווה את עילית האוכלוסייה והיה בן-לוויה למלכים, אצילים וקיסרים, ומפה כינויו: "מלך כלבי הרוח".

מבנה ויכולת
-----------

הגרייהאונד הוא מהגדולים במשפחת כלבי הרוח, ומגיע עד לגובה של 76 ס"מ (שני לוולפהאונד אירי) ולמשקל של עד 32 ק"ג, שזהו משקל יחסית קל לכלב בגובה הנתון.

הגרייהאונד יכול לרוץ במהירות של עד 70 ק"מ בשעה, רץ בקלילות ובגמישות. בשעת ריצה, נמצא הגרייהאונד כ-70% מהזמן באוויר.

היסטוריה
--------

ישנן עדויות לכלבים מטיפוס זה עוד משנת 3500 לפני הספירה, כשהעתיקה מביניהם נמצאה בכד קבורה בעיר העתיקה שושן (דרום איראן) וגילה מוערך משנת 4200 לפנה"ס. תיעודים נוספים לגרייהאונד נמצאו על גבי ציורי קיר, פסלים ותחריטים. הגזע תפס מקום של כבוד בחיי היום יום וערכו היה רב גם כרכוש, דבר שהתבטא במסחר רב עם המצרים.

ממצרים נדד הגרייהאונד, דרך נתיבי המסחר, גם ליוון העתיקה, ושימש בעיקר לציד ארנבות וצבאים - "גרייאוס" משמע לצוד, בשפה היוונית. ביוון הונצח הגזע על גבי כדים וציורים ומוזכר רבות בכתבי המיתולוגיה.

בימי הביניים חלה דעיכה מסוימת בפופולריות הגזע, השתמשו בו פחות לציד, והגרייהאונד הפך לסמל מעמד תרבותי של אנשי האצולה והכמורה.

בשנת 1016 הוחמרו באירופה חוקי הציד. בשנת 1014 נחקקו באנגליה חוקים המכונים "The English Forest Laws" על ידי המלך הדני קנוט הגדול, שמלך גם באנגליה, ובהם איסור על פשוטי העם להחזיק בכלבים אלה. החוק בוטל רק לאחר 400 שנים.

משום חזותו האצילית והייחודית של הגזע, הִרְבָּה הגרייהאונד להעסיק את אומני התרבויות השונות בהם היה קיים, ונחשב לאחד הגזעים המצוירים ביותר באמנות, החל מתקופת מצרים העתיקה, יוון, רומי, ימי הביניים וברנסאנס.

ארץ מוצאו של הגרייהאונד "המודרני" היא אנגליה. ב-1561 אורגנה תחרות הריצה הראשונה. התחרות נערכה בזוגות - שוחררה ארנבת ומיד אחריה שוחררו זוג כלבים, כשהמהיר מביניהם היה מנצח ולאו דווקא זה שתפס את הארנבת.

בתנ״ך
-----

בתרגום 'המלך ג׳יימס' של התנ״ך העברי לאנגלית של שלהי ימי הביניים, עולה הסברה כי בעל החיים הקרוי 'זרזיר מתנים' בספר משלי ל׳, ל״א הוא למעשה הגרייהאונד העתיק, אם כי העדויות לכך לא רבות. כמו כן, גם אם אכן מדובר בגזע כלבים עתיק, הרי שייתכן מאוד כי מדובר בגזע כלבי רוח שהיה נפוץ יותר במזרח התיכון בימי התנ״ך כמו הסלוקי, הכלב האפגני או הסלוגי.

הגרייהאונד בישראל
-----------------

כלבי גרייהאונד הראשונים הובאו לארץ משווייץ בשנת 1971.

על פי רשימות החוג הישראלי לכלבי רוח מספר הפרטים מגזע זה עמד קרוב לשישים פרטים, שמתוכם שמונה המלטות עם ארבעים ושמונה גורים, כאשר רובם של הכלבים הם מקווי תערוכות ולא מקווי מרוצים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **גרייהאונד** |

* החוג הישראלי לכלבי רוח-גרייהאונד
* חידות ביהדות - מי מופיע פעמיים בפרקי שירה ומדוע?
* גרייהאונד, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543318405171
* LCCN: sh85057325
* NKC: ph297099

 |
ב-4 ביולי 1989, מטוס קרב מדגם מיג-23 של החיל האוויר הסובייטי התרסק לתוך חווה סמוך לקורטרייק, בלגיה, תוך הריגת אדם אחד. הטייס נפלט מהמטוס מעל לשעה מוקדם יותר ליד העיר קואובז'ק בפולין, אחרי שחווה תקלות טכניות, אך המטוס המשיך לטוס עוד כ-900 ק"מ נוספים לאחר מכן ללא הטייס, עד שאזל לו הדלק והתרסק.

תולדות הטיסה
------------

התאונה החלה כטיסת אימון שגרתית. על המטוס לא היה חימוש, למעט עבור התותח. קולונל ניקולאי סקורידין, הטייס, המריא עם המטוס מדגם מיג-23M מבסיס חיל האוויר בגיץ' שליד העיר קואובז'ק, פולין. במהלך ההמראה, המבער האחורי של המנוע כשל, תוך גרימת אובדן חלקי של כוח והנמכת גובה. בגובה של 150 מטר, תוך כדי שהמטוס ממשיך להנמיך גובה, הטייס, ששיער שהמטוס עומד להתרסק בתוך שניות ספורות, החליט לנטוש את המטוס. הוא נטש את המטוס מבלי לכבות את המנוע התקול וצנח בבטחה. עם זאת, המנוע הפגום המשיך לפעול והמטוס נשאר באוויר, תוך שהוא טס באמצעות טייס אוטומטי ששמר על כיוון טיסתו בעת הנטישה – כיוון מערב.

המטוס חסר-הטייס עזב את המרחב האווירי הפולני וחלף דרך המרחב האווירי של גרמניה המזרחית. כאשר חצה את המרחב האווירי של גרמניה המערבית, הוא יורט על ידי זוג מטוסי F-15 אמריקאיים, שהיו מוצבים בבסיס בהולנד. טייסי ה-F-15 דיווחו כי במטוס המיג לא היה טייס. מכיוון שלא קיבלו אישור להפילו, המשיך המיג לטוס לכיוון המרחב האווירי של הולנד, אותו חצה ללא הפרעה.

כאשר הגיע המטוס למרחב האווירי הבלגי, מטוסי ה-F-15 המלווים קיבלו הוראה להפיל את המטוס מעל הים הצפוני. ברם, הדלק במטוס המיג אזל, והוא החל לפנות דרומה באיטיות, תוך התקרבות לצרפת. הדבר גרם לכוננות של מטוסי המיראז' של חיל האוויר הצרפתי, שהתבקשו לירות על המטוס אם יהווה סיכון לאזורים בנויים בצרפת. לבסוף, לאחר שטס מעל 900 ק"מ, התרסק המיג לתוך חווה ליד קורטרייק שבבלגיה, פחות מ-10 ק"מ מהגבול הצרפתי, תוך שהוא הורג תושב בן 18.

השפעות פוליטיות
---------------

הממשלה הבלגית הביעה מחאה רשמית לברית המועצות על היעדר התרעה על המטוס התועה. שר החוץ הבלגי, מארק אייסקנס, הביע חשש כי "מהרגע שהמיג-23 אותר לראשונה במכ"ם נאט"ו, ועד הרגע שהתרסק יותר משעה לאחר מכן, לא נשמעה מילת אזהרה מהצד הסובייטי" וגם כי "הייתה 'איטיות בולטת' בצד הסובייטי בחשיפה האם המטוס נשא נשק גרעיני או כלי נשק רעילים".

בנובמבר 1989, פיצתה הממשלה הסובייטית את ממשלת בלגיה בסכום ששווה בערכו לכ-625,000 אירו.

ראו גם
------

* טיסה 522 של הליוס איירווייז

קישורים חיצוניים
----------------

* תרשים של מסלול הטיסה (מתוך העיתון ליברסיון, תיאור בצרפתית)
* The strange accident of the MiG-23
* The MiG 23 That Flew For 900km Without Pilot Then Crashed in A Farm Killing a Boy
* ניצן סדן, הצוות עזב? נמשיך בלעדיו: כשמטוסים טסים בטעות בלי טייסים, באתר כלכליסט, 10 בינואר 2020

הערות שוליים
------------

1. ↑  "Belgians Protest to Soviets Over Crash of Derelict MIG" (באנגלית). נבדק ב-2018-10-19.
פירוש נוסף ערך זה עוסק בכיכר בקהיר. אם התכוונתם לכיכר בבגדאד, ראו כיכר תחריר (בגדאד).

**כיכר א־תחריר** (בערבית: **ميدان التحرير**, מידאן א־תחריר, "כיכר השחרור") היא כיכר גדולה במרכז קהיר. בעבר נקראה הכיכר "כיכר איסמעיליה", על שם איסמעיל פאשה, שליט מצרים בין 1863 ל־1879. אחרי מהומות 1919 הכיכר נודעה ברבים ככיכר "א־תחריר" (שחרור), וב־1952, אחרי מהפכת הקצינים החופשיים, הפך שם זה לשמה הרשמי.

סביב הכיכר מספר מבני ציבור חשובים, בהם המוזיאון המצרי, מטה המפלגה הלאומית הדמוקרטית, בניין ה"מוגמע" המשמש משרדי ממשלה שונים, מטה הליגה הערבית, קמפוס האוניברסיטה האמריקאית, ומלון הנילוס. את באי הכיכר משרתת תחנת המטרו על שם אנואר סאדאת.

הכיכר שימשה זירה לכמה מההפגנות והעצרות הגדולות בתולדות מצרים, בהן מהומות הלחם ב־1977, הפגנות נגד מלחמת עיראק, וסדרת ההפגנות בתחילת 2011 שהובילה לפרישתו של נשיא מצרים חוסני מובארכ.

שימוש ציבורי והפגנות בכיכר
--------------------------

כיכר תחריר כפי שצולמה בפברואר 2011 במהלך האביב הערבי
הכיכר שימשה זירה לכמה מההפגנות והעצרות הגדולות בתולדות מצרים, בהן מהומות 1919, מהפכת הקצינים החופשיים (1952), מהומות הלחם (1977), הפגנות נגד מלחמת עיראק (2003), השביתה הכללית במצרים (2008) והמהפכה במצרים (2011).

### לאחר המהפכה

כיכר א־תחריר המשיכה להיות סמל המהפכה גם לאחריה, בחגיגות 'יום השנה לדמוקרטיה' וביקורים של אישים מכובדים רבים מהעולם. דייוויד קמרון ראש ממשלת בריטניה, קתרין אשטון הנציגה העליונה לענייני חוץ ומדיניות ביטחון של האיחוד האירופי, מזכירת המדינה האמריקאית הילרי קלינטון, וקווין ראד, שר החוץ האוסטרלי הם חלק מהשמות הבולטים שביקרו בכיכר לאחר מהפכת 2011.

אחת הספינות אשר היו אמורות להצטרף למשט השני לעזה נקראה תחריר על שם כיכר תחריר. המשט לא יצא לפועל. 

ב־29 ביוני 2011 משטרת מצרים תקפה צעירים מצרים אשר התפרעו בכיכר, באמצעות גז מדמיע ואמצעים נוספים. הצעירים דרשו הליכי משפט מהירים יותר במשפטם של פקידים בכירים שסולקו ממעמדם במהלך מהפיכת 2011. משרד הפנים המצרי הטיל את האשמה במתיחות על קבוצות חתרניות שונות.

ב־1 ביולי 2013 הוצתו מחדש מחאות העם המצרי, במהלכן התמלאה כיכר תחריר במאות אלפי מפגינים המנופפים בדגלי המדינה וקוראים להדיח את הנשיא המכהן החדש מוחמד מורסי. מורסי אכן הודח וב־8 ביוני 2014 החל עבד אל־פתאח א־סיסי לכהן כנשיא מצרים. מאז כניסתו לתפקיד מקפיד א־סיסי להציב כוחות משטרה באופן קבוע בכיכר א־תחריר כדי למנוע מראש מהומות ופעולות מחאה.

* כיכר א־תחריר בלילהכיכר א־תחריר בלילה
* בניין ה"מוגמע" בכיכר א-תחרירבניין ה"מוגמע" בכיכר א־תחריר

לקריאה נוספת
------------

* חיים אסא, **כשמרקס וניטשה נפגשו בכיכר תחריר**, הוצאת דרור לנפש, 2013.
* איל שגיא ביזאוי, הלהקה המצרית שהציתה את כיכר תחריר, באתר הארץ, 19 במאי 2014

קישורים חיצוניים
----------------

ויקישיתוף מדיה וקבצים בנושא **כיכר תחריר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007595442005171
* LCCN: sh2012003731
* VIAF: 315590453
* WorldCat (עם VIAF): 315590453

 |
מפת האזור
**נווה המדבר דַאחְ'לַה** (בערבית: **الداخلة**), הידוע בשפה המדוברת כ**נווה המדבר הפנימי**, הוא אחד משבעת נאות המדבר של המדבר המערבי שבמצרים (שהוא חלק ממדבר לוב). נווה המדבר דאח'לה שוכן בנפת העמק החדש, 350 קילומטרים מהנילוס, בין נאות המדבר פראפרה וח'ארגה. אורכו כ-80 קילומטרים ממזרח למערב ורוחבו כ-25 קילומטרים מצפון לדרום.

גאוגרפיה
--------

נווה המדבר דאח'לה מורכב ממספר קהילות, הממוקמות לאורך שרשרת של נאות מדבר משניים. היישובים המרכזיים הם מוט, אל-קאסר, קאלאמון, ועוד מספר כפרים קטנים יותר. לחלק מהקהילות יש זהויות המפרידות אותן זו מזו. בקאלאמון יש תושבים שמייחסים את שורשיהם לעות'מאנים.

היסטוריה
--------

ההיסטוריה האנושית במקום החלה בתקופת הפליסטוקן, כאשר שבטי נוודים התיישבו שם מדי פעם, בזמן שאקלים הסהרה היה רטוב יותר, ולבני האדם הייתה גישה לאגמים ולביצות. אולם לפני כ-6000 שנים, כל אזור הסהרה הפך יבש יותר והשתנה בהדרגה עד למדבר היפר-צחיח (עם פחות מ50 מ"מ גשם לשנה). עם זאת, מומחים סבורים כי הנוודים הלקטים-ציידים התחילו להתיישב כמעט באופן קבוע בדאח'לה בתקופת ההולוקן (לפני כ-12,000 שנים), בזמן תקופות חדשות, אך נדירות של אקלים רטוב יותר. למעשה, האקלים היבש אין משמעותו שלא היו יותר מים במה שידוע היום כמדבר המערבי. בדרום מדבר לוב נמצאים מאגרי המים התת-קרקעיים החשובים ביותר בעולם, ותושביו הראשונים של נווה המדבר דאח'לה נהנו מגישה למאגרי מים על פני השטח.

הקשר הראשון בין הפרעונים לנאות המדבר החלה בסביבות שנת 2550 לפנה"ס.

קרן דאח'לה
----------

קרן דאח'לה הוקמה בשנת 1999 והיא רשומה בבריטניה.
מטרתה המוצהרת היא לקדם הבנה של ההיסטוריה של הסביבה והאבולוציה החברתית בתור הרביעון בסהרה המזרחית, ובמיוחד בנווה המדבר דאח'לה.

גלריה
-----

* מראה בדאח'להמראה בדאח'לה
* אל-קאסר בדאח'להאל-קאסר בדאח'לה
* גמלים בדאח'להגמלים בדאח'לה

קישורים חיצוניים
----------------

ויקישיתוף מדיה וקבצים בנושא **נווה המדבר דאח'לה** בוויקישיתוף
* Dakhla in the Old Kingdom
* Photos of Dalkhla Oasis on GlobalAmity.net
* Travel guide

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529846405171
* LCCN: sh87002184
* SUDOC: 027483371
* VIAF: 200144783054606314277
* WorldCat (עם VIAF): 200144783054606314277

 |
**אוטו שיף** (נולד כ**אוטו סוכצ'בסקי**; בגרמנית: **Otto Scheff** או **Otto Sochaczewsky**;‏ 12 בדצמבר 1889 – 26 באוקטובר 1956) היה שחיין, שחקן כדורמים, עורך דין ופוליטיקאי יהודי אוסטרי, בעל מדליית ארד אולימפית.

ביוגרפיה
--------

שיף נולד בברלין.

באולימפיאדת אתונה (1906) זכה שיף במדליית זהב במשחה ל-400 מטר חופשי בתוצאה של 6:24.0 דקות, לפני הנרי טיילור (6:26.0 דקות) וג'ון ג'רוויס שניהם מבריטניה ובמדליית ארד במשחה ל-1 מייל בתוצאה של 30:53.4 דקות, אחרי טיילור (28:28.0 דקות) וג'רוויס (30:07.6 דקות). בנוסף, הוא השתתף במשחה שליחים 4x250 מטר חופשי, אך נבחרתו לא סיימה את המשחה ודורגה במקום שישי.

באולימפיאדת לונדון (1908) זכה שיף במדליית ארד במשחה ל-400 מטר חופשי בתוצאה של 5:46.0 דקות, אחרי טיילור שקבע שיא עולם חדש של 5:36.8 דקות ופרנק בוריפר מאוסטרלאסיה (5:44.2 דקות). בשלב חצי הגמר הוא קבע שיא אולימפי חדש של 5:40.6 דקות. בנוסף, הוא סיים במקום רביעי במשחה ל-1500 מטר חופשי אך לא סיים אותו, בשלב המוקדמות הוא קבע תוצאה של 24:15.8 דקות וכן סיים במקום שמיני במשחה ל-100 מטר חופשי ולא עלה לשלב הגמר, בשלב המוקדמות הוא קבע תוצאה של 1:11.4 דקות.

### שיאן עולם

קברו של אוטו שיף
בתחרות שחייה שנערכה בווינה ב-11 בנובמבר אותה שנה קבע שיף במשחה ל-200 מטר חופשי שיא עולם חדש של 2:31.6 דקות. כמו כן, הוא שיפר את שיא העולם במשחה ל-1000 מטר חופשי שיא שהחזיק מעמד 4 שנים.

באולימפיאדת סטוקהולם (1912) סיים שיף במקום רביעי עם נבחרת הכדורמים של אוסטריה.

בין השנים 1945–1953 כיהן שיף כחבר המועצה הלאומית מטעם מפלגת העם האוסטרית.

שיף נפטר במריה אנזרסדורף בשנת 1956.

תארים והשגים
------------

* בסך הכל קבע שיף 4 שיאי עולם בשחייה.
* בשנת 1988 זכה שיף להכלל בהיכל התהילה הבינלאומי של השחייה.

ראו גם
------

| עיינו גם בפורטל: |
| --- |
|  | **פורטל שחייה** |

* התפתחות שיא העולם במשחה ל-200 מטר חופשי

קישורים חיצוניים
----------------

* אוטו שיף, באתר הוועד האולימפי הבין-לאומי
* אוטו שיף, באתר olympedia.org
* אוטו שיף (אורכב 04.03.2016 בארכיון Wayback Machine) באתר sports123.com

הערות שוליים
------------

1. ↑  אולימפיאדת אתונה שנערכה בשנת 1906, נחשבה באותו הזמן, כאולימפיאדה הרביעית לכל דבר והשנייה שנערכה באתונה. היה זה אירוע חגיגי לציון עשור למשחקים האולימפיים בעידן המודרני. הוועד האולימפי הבינלאומי הכיר בה אך אינו מחשיב אותה כיום במניין האולימפיאדות. למרות שמדליות הוענקו בה הן לא ניספרות במניין המדליות הרשמי של המשחקים האולימפיים ואינן מוצגות עם אוסף המדליות במוזיאון האולימפי בלוזאן, שווייץ.
2. ↑  OTTO SCHEFF (AUT) - 1988 Honor Pioneer Swimmer, באתר International Swimming Hall of Fame
פירוש נוסף ערך זה עוסק בשחיין ורופא אוסטרי. אם התכוונתם לשחקן קולנוע אמריקני, ראו פול ניומן.

**פאול נוימן** (גרמנית: **Paul Neumann**;‏ 13 ביוני 1875 – 9 בפברואר 1932) היה שחיין יהודי-אוסטרי ורופא. הוא האלוף האולימפי הראשון של אוסטריה, שהתחרה באולימפיאדת אתונה (1896).

ביוגרפיה
--------

נוימן נולד בווינה בירת האימפריה האוסטרו-הונגרית לאב רופא בעל שם עולמי. הוא זכה בשנת 1892 באליפות אוסטריה בשחייה בנהר. בשנת 1894 הוא זכה באליפות אוסטריה בשחייה במשחה ל-500 מ' חופשי כשקבע זמן של 9:24.2 דקות (למעשה המרחק היה 510 מ').

באולימפיאדת אתונה השתתף נוימן במקצים 500 ו-1,200 מטרים חופשי. במקצה ה-500 מטרים, ניצח נוימן בתוצאה של 8:12.6 דקות, הרבה בזכות פרישתו של אלפרד האיוש ממקצה זה. האיוש, שהיה עייף ממקצה ה-100 מטרים, החליט לוותר על מקצה ה-500 מטרים ולנוח עד למקצה ה-1,200 מטרים. נוימן, שכמעט ולא הספיק לנוח בין מקצה ה-500 למקצה ה-1,200, לא הצליח לסיים את המירוץ והגיע במקום האחרון.

לאחר ההצלחה במשחקים האולימפיים הוא היגר לארצות הברית שם למד בקולג' הגרמני לרפואה בשיקגו. בשנת 1897 הוא עבר לאוניברסיטת פנסילבניה שם שיחק כדורמים. הוא הפך לרופא ובנוסף קיבל תואר דוקטור לפילוסופיה.

בשנת 1897 הוא קבע שיאי עולם במשחים לשניים, שלושה, ארבע וחמישה מיילים, כששחה עבור התאחדות האתלטיקה של שיקגו. אותה שנה הוא זכה באליפות ארצות הברית וקנדה בשחייה. בשנת 1898 הוא זכה באליפות קנדה בשחייה במשחה ל 880 יארד.

ב-1984 הונצח נוימן ביד לאיש הספורט היהודי במכון וינגייט, מוזיאון המנציח יהודים שזכו להישגים ספורטיביים יוצאי דופן.

בשנת 1986 זכה נוימן להיכלל בהיכל התהילה הבינלאומי של השחייה.

קישורים חיצוניים
----------------

ויקישיתוף מדיה וקבצים בנושא **פאול נוימן** בוויקישיתוף

* פאול נוימן, באתר olympedia.org

הערות שוליים
------------

1. ↑  DR. PAUL NEUMANN (AUT) - 1986 Honor Pioneer Swimmer, באתר International Swimming Hall of Fame

|  |  |
| --- | --- |
| בקרת זהויות עריכת הנתון בוויקינתונים | 
* GND: 1024427706
* VIAF: 252814268
* WorldCat (עם VIAF): 252814268

 |
**בויוס** או **בויוז** הוא מאפה טורקי ממקור יהודי ספרדי, המזוהה בפרט עם העיר איזמיר, טורקיה.

בימינו, נותרה איזמיר העיר היחידה[דרוש מקור] שבה מכינים את הבויוס באופן מסחרי ובהתאם למתכון המקורי כפי שפותח בידי יהודי העיר, והוא נמכר בה בדוכנים כאוכל רחוב. בקרב תושבי העיר נחשב הבויוס לאחד מסמלי העיר ולכמיהה לשוב אליה כשהם נמצאים הרחק ממנה[דרוש מקור]. הבויוס בגרסתו הפופולרית ביותר[דרוש מקור] באיזמיר הוא ללא מילוי, אולם ניתן גם להוסיף לו מלית בשר או גבינה או תרד.

מקובל להגיש את הבויוס לצד תה שחור וביצה קשה עם פלפל שחור.

מקור
----

כמעט כל המקורות מסכימים כי מקורו של הבויוס במטבח היהודי ספרדי. מקור המאכל בקהילה היהודית שהתיישבה באימפריה העות'מאנית לאחר שגורשה מספרד בשנת 1492. היהודים התיישבו במספר רב של ערים עות'מאניות בולטות בתקופה, וביניהן בלטה במיוחד איזמיר כאחד היעדים העיקריים. הסברים אלה נתמכים על ידי נוכחותו של מאפה דומה מאוד במסורות הקולינריות של מדינות אחרות שהושפעו מהתרבות הספרדית כדוגמת ארגנטינה, צ'ילה, פרו ומקסיקו, שבהן *הבולוס* פופולריים במיוחד בקרב יהודים ספרדיים, לרוב עם מילוי גבינה ותרד. הן בספרדית של תקופת הרנסאנס והן בשפת הלאדינו פירוש המילה בולוס הוא "צרור, חבילה".

עד לאחרונה, כל האופים שהכינו בויוס באיזמיר היו בני הקהילה היהודית של העיר, והאופים הנוכחיים הוכשרו כולם על ידי אברהם אוסטה, ששמו מהדהד עד היום בסלוגנים השיווקיים שאומצו על ידי חלק מהאופים הללו, המשווקים את ה"בויוס של אברהם אוסטה".

הכנה
----

בצק הבויוס עשוי מתערובת של קמח, שמן חמניות ומעט טחינה. לאחר שמערבבים את המרכיבים השונים, לשים את העיסה ביד, מגלגלים אותה לכדור ומניחים אותו בצד למשך שעתיים. לאחר מכן משטחים את העיסה לרוחב צלחת ומשאירים אותה שוב לנוח. לאחר מכן לשים את הבצק שוב ופותחים אותו פעם נוספת, ואז יוצרים ממנו גליל ומשאירים אותו לנוח למשך מספר שעות. כאשר העיסה עדיין רכה אך עומדת להתפצל לחתיכות, בוצעים ממנה כדורים קטנים, מכניסים לשורות של מחבתות קטנות ומשרים בשמן צמחי בין חצי שעה לשעה. לאחר מכן, העיסה מקבלת צורה אליפטית במרקם שמזכיר מילפיי. לאחר מכן מכניסים את הכדורים הקטנים על מגש לתנור בטמפרטורה גבוהה מאוד עם מלית של גבינה או תרד או ללא מלית כלל.

ראו גם
------

* בורקס
* בולמאס
* קניש

קישורים חיצוניים
----------------

ויקישיתוף מדיה וקבצים בנושא **בויוס** בוויקישיתוף

הערות שוליים
------------

1. 1 2  Nathan, Joan. *King Solomon's Table*.
2. 1 2  Marks, Rabbi Gil. *The Encyclopedia of Jewish Food*.
"סולם יעקב"
**מנחם למברגר** (7 בינואר 1938 – 24 בנובמבר 1992) היה צייר ישראלי.

ביוגרפיה
--------

למברגר נולד בה' בשבט תרצ"ח (1938) לישראל חיים ויוכבד בקרקוב שבפולין, במשפחה חסידית. בגיל 4 נשלחו הוריו למחנה ההשמדה באושוויץ. בעקבות התייתמותו, אומץ על ידי סבתו עימה נדד ברחבי מזרח אירופה תוך כדי בריחה מתמדת. בשנת 1947 עלה לבדו ארצה בסיוע חיילי הבריגדה היהודית. שנתיים מאוחר יותר הצטרפה אליו סבתו ועבר להתגורר עימה בשרידי שכונת מנשייה, בין יפו לתל אביב.

כבר בגיל התיכון נאלץ לעבוד לפרנסתו כמלטש יהלומים ובשנת 1962 החל ללמוד ב"מכון אבני" ושם גם שימש בהוראה בשנים 1972–1987. כבר בסיום לימודיו בלט משאר חבריו לכיתה וזכה לתשבחות ממבקרי האמנות באותה העת על עבודותיו הייחודיות שאופיינו בניקיון צורני ובמינימליזם.

באותה העת זכה במלגת לימודים בארצות הברית שהובילה להצלחה שהביאה לו פרסים. למברגר חי ויצר בבני ברק עד למותו. בשנת 1979 הציג תערוכת יחיד ראשונה בגלריה ישארט בתל אביב. בשנת 1982 הוצגו יצירות שלו בתערוכה קבוצתית בבית אגודת הציירים והפסלים.

מנחם למברגר נפטר בבני ברק בכ"ח בחשון תשנ"ג ונטמן בבית העלמין קריית שאול. הוא הותיר אחריו אשה ובן.

פרסים
-----

* 1964-1967: זכה במלגות מקרן שרת לאמנים צעירים
* 1976-1977: זכה במלגת אמן מקרן התרבות אמריקה-ישראל
* 1980:ציון לשבח The National Art Club New York
* 1981: ציון לשבח בביאנלה לאמנות, ניו יורק
* 1983 פרס ראשון בתחרות "ירושלים כסמל"
* 1987: נבחר בתחרות הדפסים על ידי ה"גרפוטק"
* 1988: פרס הרישום, קרן ברנשטיין

פרסומים
-------

* **מנחם למברגר**, עבודות נייר והדפסים עם מבוא מאת גדעון עפרת ואוזיאש הופשטטר, ספריה קטנה לאמנות, הוצאת ההסתדרות הכללית של העובדים בא"י, 1992.

לקריאה נוספת
------------

* **ארט 2000 - ספר אמני ישראל: ציירים ופסלים**, הוצאת סטודיו חיט, 1993, עמוד 92

קישורים חיצוניים
----------------

* מידע לאספנים אודות מנחם למברגר, באתר עסקי אמנות
* פרטים, באתר גלריה אגוזי

הערות שוליים
------------

1. ↑  פסלי ברונזה של נחום גוטמן בת"א, מעריב, 5 ביולי 1979
2. ↑  תל אביב, דבר, 30 באפריל 1981  
אמנות עכשיו, מעריב, 15 באוקטובר 1982

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007509846805171
* ISNI: 0000 0000 4938 4739
* LCCN: nr94020282
* ULAN: 500484921
* VIAF: 51572136
* WorldCat: lccn-nr94020282

 |
טייחת שחורת-חזה בעת בניית הקן. ניתן לראות שמספר תאים כבר נאטמו, והיא שוקדת עכשיו על בניית תא נוסף 
**טַיַּחַת שְׁחֹרַת-חָזֶה** (שם מדעי: *Sceliphron spirifex*) היא צרעה ממשפחת הצרחוליתיים (אנ'). צרעה זו, בדומה לצרעות אחרות בסוג טייחת, בונה תאי בוץ גבוה מעל הקרקע, ומוכרת פעמים רבות בזכות בתי הבוץ על קירות ותקרות באזורים עירוניים. היא אינה מסוכנת לאדם ונפוצה במזרח התיכון ובדרום אירופה.

שממית הבתים במארב על קן של טייחת שחורת-חזה (תל אביב)
אורכה של הצרעה 17–27 מ"מ, הגבעולון (petiole) דק, ארוך וישר. צבעה שחור, מלבד הפטוטרת וכמה פרקי רגל צהובים. שחורת-החזה נוהגת לבנות מבני בוץ בעלי מספר תאים גבוה מהקרקע. בתוך כל תא הצרעה מאחסנת כמה עכבישים ששיתקה עם עוקצה. על העכביש האחרון היא מטילה ביצה ואוטמת את התא. הזחלים שבוקעים מהביצה ניזונים מהעכבישים, הם מתגלמים בתוך התא ופורצים אותו רק כבוגרים.

קישורים חיצוניים
----------------

ויקישיתוף מדיה וקבצים בנושא **טייחת שחורת-חזה** בוויקישיתוף
* טייחת שחורת-חזה, באתר ITIS (באנגלית)
* טייחת שחורת-חזה, באתר NCBI (באנגלית)
* טייחת שחורת-חזה, באתר האנציקלופדיה של החיים (באנגלית)
* טייחת שחורת-חזה, באתר GBIF (באנגלית)
**חיימה ביילי** (בספרדית: **Jaime Bayly**; נולד ב-9 בפברואר 1965), הוא סופר, עיתונאי Uמגיש טלוויזיה פרואני. הוא מוכר בכינוי "Niño Terrible" (הילד הרע).

שנים מוקדמות
------------

ביילי, יליד לימה, לא נחשב עילוי כתלמיד בבית ספר הפרטי מרקהם קולג', ובילה את מרבית זמנו במשחקי כדורגל. כדי לחנך אותו לאחריות, השיגה לו אמו משרה חלקית בעיתון "La Prensa" כבר בגיל צעיר. הוא עבד שם מדי יום, לאחר הלימודים, עד לשעות המאוחרות של הלילה ובהמשך פיתח תשוקה למקצוע העיתונות.

בשנת 1982 הוא התקבל ללימודים באוניברסיטה הקתולית של פרו, והיה נחוש ללמוד עריכת דין כהכנה לחיים כפוליטיקאי. משחקי הגביע העולמי בספרד הסיחו את דעתו, יחד עם זאת, והוא פרש מלימודיו לאחר כארבע שנים, ללא הישגים בולטים.

קריירה
------

הופעתו הראשונה בטלוויזיה הייתה בשנת 1983, בתקופת הבחירות המקומיות ברחבי פרו. הוא ראיין מועמדים ופוליטיקאים, אך לא מצא סיפוק בתפקיד זה והחל מגיש תוכנית אירוח בשעות המאוחרות, אותן פקדו סלבריטאים ודמויות ססגוניות שונות.

התוכנית הראשונה, '‏ 1990 en America', זכתה לעניין רב מצד הצופים והמבקרים. בשנה שלאחר מכן הוא החל מגיש תוכנית חדשה בשם 'Que hay de nuevo?', במתכונת "לייט שואו" של דייוויד לטרמן, שהפכה עד מהרה לתוכנית הטלוויזיה הפופולרית ביותר בפרו.

גם הספרים שלו זוכים להצלחה רבה ו-'No se lo digas a Nadie' (אל תגלו לאף אחד) עובד לתסריט לסרט של פרנססיקו לומברדי בשנת 1998, בהשתתפות סנטיאגו מגיל וכריסטיאן מייר. הוא כתב חמישה רומנים נוספים, רובם עמוסי טיעונים מתחכמים בנוגע לביקורת פוליטית, חירות מינית וחברות.

ביילי הנחה גם תוכניות אירוח זרות בערוץ הלטיני של רשת CBS ו-Telemundo במהלך שש שנים. לאחר שנשיא פרו, אלברטו פוג'ימורי, נס מהמדינה (לאחר עשר שנים בתפקיד) כדי לחמוק ממשפט באשמת שחיתות, רשתות הטלוויזיה העצמאיות היו חופשיות יותר וביילי החל לארח תוכנית פוליטית חדשה בשם 'El Francotirador', במסגרתה הוא ראיין מועמדים לנשיאות. הוא "הטריד" דמויות נכבדות בדעותיו הפרטיות, ולאחר מכן נאלץ לפרוש. ביילי פרסם ספר באותו שם, בהשראת אירועים אלו.

ביילי כותב טור בשם "Correo" בעיתון מקומי בעל השקפה ימנית.

ביבליוגרפיה
-----------

* No Se lo Digas a Nadie (1994)
* Los Últimos Días de la Prensa (1996)
* Fue Ayer y no me Acuerdo (1997)
* La Noche es Virgen (1997)
* Yo Amo a mi Mami (1999)
* Los Amigos que Perdí (2000)
* Aquí no hay Poesía (2001)
* La Mujer de mi Hermano (2002)
* El Huracán Lleva tu Nombre (2004)
* ‎Y de Repente, un Ángel (2005) (ולפתע, מלאך; מאנגלית: אביבה ברושי; 2007)

קישורים חיצוניים
----------------

ויקישיתוף מדיה וקבצים בנושא **חיימה ביילי** בוויקישיתוף
* 

* אתר האינטרנט הרשמי של חיימה ביילי (בספרדית)
* חיימה ביילי, ברשת החברתית Goodreads
* חיימה ביילי, במסד הנתונים הקולנועיים IMDb (באנגלית)
* ולפתע, מלאך (הוצאת שוקן)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308193105171
* BIBSYS: 90946526
* BNE: XX980447
* BnF: cb12508362m (data)
* CANTIC: a1004789x
* CiNii: DA11864704
* GND: 131734911
* ISNI: 0000 0001 0938 5750
* LCCN: nr94027018
* NKC: jo2005274261
* NLA: 41029612
* NLG: 76811
* NLK: KAC200705777
* NLP: a0000002849128
* NTA: 134589882
* RERO: 02-A005899394
* SNAC: w6tx5tvm
* SUDOC: 034316086
* Trove: 1451344
* VIAF: 116418165
* WorldCat: lccn-nr94027018

 |
לוח זיכרון לקרל גרגר באמסטרדם
**קרל גרגר** (בגרמנית: **Karl Gröger**‏; 7 בפברואר 1918, וינה – 1 ביולי 1943) היה חבר במחתרת ההולנדית וחסיד אומות העולם. הוא נדון למוות על ידי בית דין של האס אס והמשטרה הגרמנית בהאג והוצא להורג.

ביוגרפיה
--------

גרגר היה פעיל באגודת תלמידי התיכון הסוציאל-דמוקרטים. לאחר מכן למד רפואה באוניברסיטת וינה.

במרץ 1938 סיים את לימודיו וברח לאמסטרדם, שם המשיך בלימודי הרפואה. במאי 1940, הוורמאכט כבש את הולנד וגרגר הוכרח להצטרף לצבא הגרמני. אחרי כמה חודשים הצבא סילק אותו משורותיו מכיוון שהוכרז כיהודי באופן חלקי. למעשה, אמו פרידה הייתה יהודייה (אם כי התנצרה בשנת 1911) ואביו (שגם שמו היה קרל) היה יהודי למחצה. קרל עצמו הוטבל לאמונה הקתולית בלידתו.

גרגר הצטרף לשורות תנועת ההתנגדות של חריט ואן דר פיין, פסל ולימים חסיד אומות העולם על פועלו בתקופת השואה. קרל עבד גם עבור עיתון המחתרת "Rattenkruit" (רעל עכברים), והשתתף בתקיפה על משרד רישום האוכלוסין באמסטרדם ב-28 במרץ. בתקיפה זו לא נהרג איש אך ככל הנראה ניצלו חייהם של אלפי יהודים הולנדים ואזרחים אחרים. 

חברי קבוצת המחתרת של גרגר פרצו לבניין בתלבושת של שוטרים. הם נטרלו את השומרים ופוצצו את הבניין. בתקיפה זו הושמדו כרטיסיות בהן נרשמו פרטיהם של אלפי הולנדים שנועדו להישלח לעבודת כפייה ולמחנות ריכוז. 

לאחר מכן נאלץ גרגר לברוח שוב. הוא הסתתר בחווה אבל התגלה על ידי האס אס כששלח הודעה לחברתו.

גרגר נעצר על ידי הגסטפו והובא לכלא משטרת אמסטרדם. הוא נידון למוות על ידי האס אס והמשטרה במשפט שהתקיים בהאג ב-1943. עתירה לחון אותו נדחתה על ידי מפקד האס אס היינריך הימלר. גרגר נורה על ידי המשטרה בדיונות ליד אוברווין (אנ') בצפון הולנד. גרגר אמר לעורך הדין שלו כי הוא מקווה שמעשיו ישרתו את יצירתם של יחסים טובים יותר בין הולנד לבין גרמניה.

לפני הוצאתו להורג כתב גרגר מכתב פרידה להוריו: *"אמא נפלאה, מקסימה אבא. אני אמות מחר. באמת הייתי צריך לפעול כך. לא הייתה לי ברירה אחרת. אלוהים נתן לי את הכוח להשלים עם המצב. הכנתי את עצמי למוות. מעל הכל סירבתי להרגיש שנאה או נקמה. אהיה קשוח, בעזרת אלוהים, ואמות כמו גבר, ברצון האל"*. במכתבו האחרון לפני הוצאתו להורג כתב: "אני מאמין כי בפעולה אחת זו הבאתי יותר ברכה לאנושות מאשר הייתי עושה בחיים שלמים כרופא."

ראו גם
------

* חסידי אומות העולם

קישורים חיצוניים
----------------

ויקישיתוף מדיה וקבצים בנושא **קרל גרגר** בוויקישיתוף
* קרל גרגר– פעילותו להצלת חיי יהודים בשואה, באתר יד ושם
* (גרמנית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קרל גרגר"**.
**הלינה אברמוביץ** (נולדה ב-1954) היא פרופסור אמריטה בבית הספר לפיזיקה ואסטרונומיה באוניברסיטת תל אביב, מתמחה בפיזיקת חלקיקים.

אברמוביץ נולדה וגדלה בפולין. היא בוגרת תואר שני (1974) ודוקטורט 1978) בפיזיקה באוניברסיטת ורשה. בין השנים 1978 - 1993 הייתה חברת סגל במחלקה לפיזיקה באוניברסיטת ורשה. בשנת 1993 התקבלה כחברת סגל בדרגת פרופסור חבר בבית הספר לפיזיקה באונבירסיטת תל אביב, ובהמשך הועלתה לדרגת פרופסור מן המניין.

פרופ' אברמוביץ מתמחה בפיזיקת חלקיקים, והייתה מעורבת בעבר בניסוי "אטלס" במאיץ החלקיקים ההדרוני הגדול CERN. בשנת 2015 היא נבחרה ליו"ר הוועדה האירופית עבור מאיצים עתידיים, כשהיא מייעצת ל-CERN על תפקודה של קהילת פיזיקת החלקיקים באירופה. בשנת 2017 נבחרה לעמוד בראש הוועדה שאחראית על התוויית האסטרטגיה האירופית במאיץ החלקיקים CERN. בתפקידה זה תפתח פרופ' אברמוביץ תוכנית עבודה שמבוססת על איסוף מידע ומשאבים מקהילת פיזיקת החלקיקים באירופה, ותוביל אסטרטגיה שתביא בחשבון את המדען בכוח, המשאבים הזמינים והתשתית הקיימת, בשיתוף מדענים בכירים בתחום.

קישורים חיצוניים
----------------

* הלינה אברמוביץ באתר בית הספר לפיזיקה ואסטרונומיה באוניברסיטת תל אביב

* הלינה אברמוביץ, באתר ResearchGate

* הלינה אברמוביץ, באתר Semantic Scholar
* הכרה עולמית: פרופ׳ הלינה אברמוביץ מאוניברסיטת תל אביב תתווה את העתיד

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007385890305171
* S2AuthorId: 2157700

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הלינה אברמוביץ"**.
הקבר של רוברט קר
**רוברט קר** (באנגלית: **Robert Kerr**‏; 20 באוקטובר 1757 – 11 באוקטובר 1813) היה מנתח סקוטי, סופר בנושאים מדעיים ואחרים ומתרגם.

ביוגרפיה
--------

קר נולד בשנת 1757 בבוטרידג' (Bughtridge), בנפת רוקסבורושייר (Roxburghshire), בנו של ג'יימס קר, יצרן תכשיטים, שכיהן כחבר פרלמנט באדינבורו 1747–1754, ואשתו אליזבת. הוא נשלח לבית הספר התיכון באדינבורו.

הוא למד רפואה באוניברסיטת אדינבורו ועבד בבית החולים פאונדלינג (Foundling Hospital) באדינבורו כמנתח. הוא נבחר לחבר של החברה המלכותית של אדינבורו (אנ') בשנת 1788. מציעיו היו אלכסנדר פרייזר טייטלר (אנ'), ג'יימס ראסל ואנדרו דלזל (אנ'). באותה תקופה הוא גר ברחוב "פורסטרס ווינד" (Forrester's Wynd) המסתעף מהמייל המלכותי באדינבורו.

הוא תרגם כמה עבודות מדעיות לאנגלית, כמו את ספרו של אנטואן לבואזיה משנת 1789, יסודות הכימיה (אנ') (Traité Élémentaire de Chimie), שפורסם תחת הכותרת "אלמנטים של כימיה בסדר שיטתי חדש המכיל את כל התגליות המודרניות" בשנת 1790. בשנת 1792 פרסם את "ממלכת בעלי החיים" (The Animal Kingdom), שני הכרכים הראשונים של תרגום של ארבעת הכרכים עבי-הכרס של Systema Naturae (אנ') ("מערכת הטבע") של קארולוס ליניאוס, שלעיתים קרובות מצטטים כסמכות הטקסונומית עבור מינים רבים (הוא מעולם לא תרגם את שני הכרכים הנותרים).

בשנת 1794 עזב את תפקידו כמנתח, רכש וניהל בית חרושת לנייר ביישוב הקטן אייטון (Ayton) בנפת ברוויקשייר (אנ') בדרום סקוטלנד. בית החרושת היה הפסדי והוא איבד הרבה מהונו בשל מפעל זה. מתוך צורך כלכלי הוא התחיל לכתוב שוב בשנת 1809, ופרסם מגוון של עבודות קטנות, למשל "מבט כללי על החקלאות של ברוויקשייר" (General View of the Agriculture of Berwickshire). עבודתו האחרונה הייתה תרגום של ספרו של ז'ורז' קיווייה "Recherches sur les ossements fossiles de quadrupeds", שפורסם לאחר מותו של קר תחת הכותרת "מאמרים על תאוריית האדמה".

עבודותיו האחרות כללו מחקר היסטורי נרחב שכותרתו "היסטוריה כללית ואוסף מסעות והפלגות" (A General History and Collection of Voyages and Travels) בשמונה עשרה כרכים. קר החל את הסדרה בשנת 1811, והקדיש אותה לאדמירל הסקוטי סר אלכסנדר קוקרן (אנ'). הפרסום לא פסק לאחר מותו של קר ב־1813; הכרכים האחרונים פורסמו בשנות ה-20 של המאה ה-19.

הוא נפטר בביתו, הופ פארק האוס (Hope Park House), ממזרח למדוז (Meadows) באדינבורו, שם התגורר מאז 1810, ונקבר בבית הקברות גרייפריארס קירקיארד (אנ') במרכז אדינבורו כנגד הקיר המזרחי. האבן שלו מתווספת לאנדרטת אבן מקושטת הרבה יותר מוקדמת (1610). בנו, דייוויד וורדרוב קר (David Wardrobe Kerr‏; 1796–1815), קבור יחד איתו.

קישורים חיצוניים
----------------

* Significant Scots: Robert Kerr, באתר ElectricScotland.com
* כתבי רוברט קר בפרויקט גוטנברג (באנגלית)

הערות שוליים
------------

1. ↑  Seccombe, Thomas (2004). McConnell, Anita (ed.). "Kerr, Robert (1757–1813)". *Oxford Dictionary of National Biography* (Online ed.). Oxford University Press.
2. ↑  Lavoisier, Antoine (1790). *Elements of Chemistry*.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007272883905171
* GND: 11751196X
* ISNI: 0000 0000 8387 7967
* LCCN: n86841455
* NLA: 35268110
* NTA: 138752990
* SELIBR: 351941
* SNAC: w6489j6j
* Trove: 890168
* VIAF: 61898118
* WorldCat: lccn-n86841455

 |
**נשיא רפובליקת קירגיזסטן** (בקירגיזית: **Кыргыз Республикасынын Президенти**) הוא ראש המדינה הקירגיזית והמפקד העליון של הכוחות המזוינים של קירגיזסטן. זו המשרה הגבוהה ביותר בקירגיזסטן שסמכויות המחזיק בה מוגדרות בחוקת הרפובליקה הקירגיזית. המשרה נוצרה ב-27 באוקטובר 1990.

הנשיא נבחר על ידי אזרחי המדינה אחת לשש שנים, וכהונתו מוגבלת לקדנציה אחת בלבד. מועמד לנשיאות לא יכול להיות צעיר יותר מגיל 35 ומבוגר יותר מגיל 65. עליו לדעת את שפת המדינה ולחיות במדינה לפחות 15 שנים לפני הגשת מועמדותו לתפקיד הנשיא.

נשיא קירגיזסטן הראשון היה אסקר אקייב, שכיהן מאוקטובר 1990 ועד מרס 2005. ביולי 2005 נבחר קורמאנבק באקייב, שכיהן עד 2010 כשמחאות עממיות אילצו אותו להתפטר. באפריל 2010 מונתה רוזה אוטונבייבה להחליפו כנשיאה זמנית. יורשה, אלמאזבק אטאמבייב, נבחר בבחירות שהתקיימו בשנת 2011. באוקטובר 2017 נבחר סואורונבאי ג'נבקוב להחליפו. שנתיים לאחר מכן, באוקטובר 2020, ג'נבקוב התפטר מתפקידו ולממלא מקומו מונה ראש ממשלת קירגיזסטן סאדיר ג'פארוב.

דרישות התפקיד
-------------

מועמד לתפקיד הנשיא לא יכול להיות צעיר יותר מגיל 35 או מבוגר יותר מגיל 65. עליו לדעת את שפת המדינה ולחיות בקירגיזסטן ב-15 השנים שקדמו להגשת מועמדותו לתפקיד הנשיא. הנשיא אינו יכול להיות חבר הפרלמנט ולהחזיק במשרות אחרות בעלות רקע כלכלי. עליו לחדול מפעילות במפלגה פוליטית או ארגונים בתקופת כהונתו.

בהיכנסו לתפקיד הנשיא נושא שבועה שתוכנהּ מעוגן בסעיף 45 לחוקת המדינה:

> 
> "אני, ... בהיכנסי לתפקיד נשיא הרפובליקה הקירגיזית, בפני עמי והמולדת הקדושה נשבע:
> 
> 
> לפקח ביראה ולהגן על חוקת וחוקי הרפובליקה הקירגיזית; להגן על ריבונותה ועצמאותה של המדינה הקירגיזית;
> 
> 
> לכבד ולהבטיח את זכויות כל אזרחי הרפובליקה הקירגיזית; בכבוד ובאמונה למלא את האחריות האדירה של נשיא הרפובליקה הקירגיזית שהובטחה לי באמון העם כולו!".
> 
> 
> 
>

נשיאי קירגיזסטן
---------------

| מספר נשיא | בחירות | שם | דיוקן | תחילת כהונה | סיום כהונה | שיוך פוליטי |
| --- | --- | --- | --- | --- | --- | --- |
| 1 | 1.1991 | **אסקר אקייב**Аскар Акаев |  | 27 באוקטובר 1990 | 29 באוקטובר 1995 | עצמאי |
| 21995 | 29 באוקטובר 1995 | 29 באוקטובר 2000 |
| 3.2000 | 29 באוקטובר 2000 | 24 במרץ 2005(הודח) |
| — | **אישנבאי קאדירבקוב**Ишенбай Кадырбеков(ממלא מקום) |  | 24 במרץ 2005 | 25 במרץ 2005 | עצמאי |
| — | **קורמאנבק באקייב**Курманбек Бакиев |  | 25 במרץ 2005 | 14 באוגוסט 2005 | התנועה העממית |
| 2 | 4.2005 | 14 באוגוסט 2005 | *15 באוקטובר 2007* |
| (2) | *15 באוקטובר 2007* | 23 ביולי 2009 | אק ג'ול |
| 5. 2009 | 23 ביולי 2009 | 7 באפריל 2010(הודח) |
| — | **רוזה אוטונבייבה**Роза Отунбаева |  | 7 באפריל 2010(מינוי עצמי) | 3 ביולי 2010 | המפלגה הסוציאל-דמוקרטית |
| 3 | 3 ביולי 2010 | 1 בדצמבר 2011 |
| 4 | 6.2011 | **אלמאזבק אטמבייב**Алмазбек Атамбаев |  | 1 בדצמבר 2011 | ‏24 בנובמבר 2017 | המפלגה הסוציאל-דמוקרטית |
| 5 | ‏7.2017 | **סואורונבאי ג'נבקוב**Сооронбай Жээнбеков |  | ‏24 בנובמבר 2017 | ‏15 באוקטובר 2020 (התפטר) | המפלגה הסוציאל-דמוקרטית |
| ‏6 | ‏— | **סאדיר ג'פארוב**Садыр Жапаров |  | ‏15 באוקטובר 2020 (ממלא מקום) | ‏10 בינואר 2021 | מקנשיל |
| ‏8.2021 | ‏10 בינואר 2021 | ‏הווה |

קישורים חיצוניים
----------------

ויקישיתוף מדיה וקבצים בנושא **נשיא קירגיזסטן** בוויקישיתוף
* אתר האינטרנט הרשמי של נשיא קירגיזסטן

הערות שוליים
------------

1. ↑  Kyrgyz Constitution, article 45, §3‏
**רות לינדנר (תרזה קוז'מינסקה)** (בפולנית: **Teresa Koźmińska**; ‏7 ביוני 1918 – 24 בפברואר 1999) הייתה חסידת אומות העולם מפולין, שהצילה יהודים בתקופת מלחמת העולם השנייה ולאחר המלחמה קשרה את גורלה עם מדינת ישראל.

פעילותה להצלת יהודים בתקופת השואה
---------------------------------

תרזה קוד'מינסקה, אחות במקצועה, הייתה נשואה למהנדס מבוגר ממנה בשנים רבות ואם לתינוק, שהתגוררה בוואוור, פרבר של העיר ורשה, יחד עם יז'י קוז'מינסקי בנה החורג בן ה-18.

בסוף שנת 1942 פנה נציג ארגון ז'גוטה ליז'י שהיה פעיל במחתרת הפולניתארמייה קריובה, וביקש ממנו להסתיר יהודים שברחו מגטו ורשה. יז'י הסכים, ובאפריל 1943, בעקבות מרד גטו ורשה וחורבן הגטו, הגיעו אליהם בני משפחת גלזר שהכירו את יז׳י כאשר נהג להביא מזון לגטו. הם הוסתרו בבונקר מוסתר היטב שהוכן במיוחד עבורם מתחת לבית משפחת קוז'מינסקי. במשך הזמן הגיעו למחבוא פליטים יהודים נוספים, והסתתרו במקום לרוב לתקופות קצרות. תרזה, שהייתה אז אם לתינוק, ויז'י טיפלו ביהודים שהסתתרו ועשו כל שביכולתם להבטיח את שלומם תוך סיכון חייהם. הם הונחו על ידי התחושה שיש צורך להילחם באויב משותף ומעולם לא ציפו לתמורה כלשהי.

בתחילת 1944 נעצר יז'י ונשלח, לאחר שנחקר ועונה, לאושוויץ ולמטהאוזן. תרזה המשיכה לטפל לבד ביהודים אשר במחבוא. בספטמבר 1944, באותו הזמן אזל כספה, והיא נאלצה למכור חפצי בית כדי שתוכל להמשיך לטפל ביהודים. כאשר הגיע הצבא האדם לפאתי וורשה ועם נסיגת הגרמנים הם פקדו על התושבים לפנות את האזור. בעלה ואביה של תרזה עזבו, אך היא לא נשמעה לצו והחליטה להישאר יחד עם בנה הפעוט ועם היהודים שהסתתרו בבונקר. תוך כדי ההפצצות והשריפות ועם נסיגת הגרמנים, היא יצאה באומץ מביתה כדי למצוא מזון עבור היהודים שהסתתרו אצלה.

לאחר המלחמה
-----------

יז'י שרד את המחנות וחזר לוורשה, עיר הולדתו, תרזה נפרדה ממנו לאחר המלחמה והיהודים שהוסתרו בדירתה של תרזה שרדו ושוחררו על ידי הצבא האדום בספטמבר 1944, ולאחר המלחמה עלו רובם לישראל.

בשנת 1964 הוזמנה לישראל לבקר את משפחת גלזר, והחליטה להישאר. היא התגוררה בנתניה ועבדה כאחות בבית חולים מאיר בכפר סבא. ב-1966 השלימה תהליך גיור, החליפה את שמה לרות ונישאה ליהודי. בנה, שנותר לאחר המלחמה בפולין, עלה בעקבותיה ב-1976 והקים משפחה בישראל.

רות לינדנר נפטרה ב-24 בפברואר 1999, בגיל 81.

הכרה והנצחה
-----------

שלט זיכרון בגן חסידי אומות העולם ביד ושם
תעודת כבוד לחסידת אומות העולם רות לינדנר
ב-16 בפברואר 1965 הכיר יד ושם ברות לינדנר (תרזה קוז'מינסקה) כחסידת אומות העולם. שמה נחקק בקיר הכבוד, ביד ושם בירושלים, והיא השתתפה גם בטקס חנוכת הכיכר ע"ש חסידי אומות העולם בתל אביב בנוכחות שבח וייס. בשנת 1987, הוכרה כיקירת העיר תל אביב, והיא מונצחת באתר אינטרנט שהקים נכדה אדם.

תמונת המצבה על קברה של חסידת אומות העולם רות לינדנר
סיפורה של רות לינדנר נחקר גם במסגרת מיזם "חסד אחרון" (מיזם משותף ל"יד ושם" ושב"כ שנערך במהלך 2021, ובמסגרתו אותרו קבריהם של חסידי אומות העולם שגרו ונקברו בישראל ונאסף אודותם מידע רב), נחקר גם סיפורה של רות. קברה אותר בבית הקברות קריית שאול בתל אביב בחלקת חסידי אומות העולם.

קישורים חיצוניים
----------------

* אודות "חסד אחרון" – סיפורם של חסידי אומות העולם שחיו ונקברו במדינת ישראל, אתר יד ושם
* פרויקט חסידי אומות העולם, הארגון הישראלי למדריכי טיולים בחו"ל

הערות שוליים
------------

1. 1 2 3  משפחת קוז'מינסקי – חסידי אומות העולם, באתר "פולין – לא מה שחשבתם"
2. ↑  אור הלר, "חסד אחרון": המבצע של שב"כ ויד ושם להנצחת חסידי אומות העולם, באתר רשת 13
**גרטרוד "טראוטה / טרודה" קליין / קליינובה** (בצ'כית: **Gertrude "Traute / Trude" Kleinová**;‏ 13 באוגוסט 1918 – 9 באפריל 1976) הייתה שחקנית טניס שולחן אמריקאית ממוצא יהודי-צ'כוסלובקי וניצולת שואה. אלופת עולם, בעלת 3 מדליות זהב מאליפויות העולם בטניס שולחן, אחת בזוגות מעורבים (פראג 1936) ושתיים קבוצתיות (ומבלי 1935 ופראג 1936).

ביוגרפיה
--------

קליינובה נולדה וגדלה בברנו והתאמנה במועדון מכבי ברנו.

באליפות העולם שנערכה בוומבלי בפברואר 1935 היא זכתה במדליית זהב בתחרות הקבוצתית. בטורניר ליחידות היא הפסידה בשלב רבע הגמר 1–3 במערכות למרסל דלקור מצרפת.

באליפות העולם שנערכה בפראג, במרץ 1936 היא זכתה בשתי מדליות זהב, בתחרות הקבוצתית ובטורניר זוגות מעורבים ביחד עם מילוסלב המר(אנ').

בשנת 1939 נישאה קליין ליעקב שלינגר, נשיא ליגת הטניס שולחן. בדצמבר 1941 היא נשלחה על ידי הנאצים יחד עם בעלה ומאמנה אריק פוגל לטרזיינשטט ומשם לאושוויץ. שם נרצח בעלה. היא ומאמנה שרדו ובשנת 1946 הם התחתנו. ב-1948 הם היגרו לארצות הברית.

קליין נפטרה בשנת 1976 מסרטן.

תארים והישגים
-------------

* בשנת 1994 נבחרה קליין להיכל התהילה של הספורט היהודי

קישורים חיצוניים
----------------

* Jacov Sobovitz,‏ Traute Kleinova 1918 – 1975, באתר ‏Jewish Women's Archive (באנגלית)
* דוד דודסון, "חוקים משלהם: הספורט שגבר על הנאצים", באתר nrg‏, 28 בינואר 2012

|  |  |
| --- | --- |
| בקרת זהויות עריכת הנתון בוויקינתונים | 
* NKC: zmp2014820092
* VIAF: 309564255
* WorldCat (עם VIAF): 309564255

 |
ליגת ה-NBA, מעצם טבעה כליגת הכדורסל החשובה בעולם, עמוסה באירועים שונים, שמושכים תשומת לב בכל העולם.

לפני העונה
----------

### הדראפט

 ערך מורחב – **דראפט ה-NBA**  

דראפט ה-NBA הוא אירוע שנתי המתרחש בכל שנה בעיר אחרת ובו שלושים קבוצות ה-NBA יכולות לבחור שחקנים צעירים וחופשיים מחוזה שרוצים להצטרף לליגה, בשני סיבובים, כשהשחקנים שנבחרים בסיבוב הראשון (מקומות 1–30) מקבלים חוזה אוטומטי לשנתיים בליגה עם אופציה לשנתיים נוספות, ואילו מי שנבחר במקום השני (מקומות 31–60) לא מקבל חוזה מובטח בליגה, והחוזה ניתן לשיקול דעת הקבוצה. ברוב המקרים כיום השחקנים מגיעים מהמכללות, אולם ישנם גם שחקנים שמגיעים מארצות שונות, בעיקר מאירופה.

### ליגות הקיץ

 ערך מורחב – **ליגת הקיץ של ה-NBA**  

ליגת הקיץ של ה-NBA הוא שם כולל לתחרויות כדורסל אמריקניות חצי מקצועניות אשר מאורגנות על ידי ליגת ה-NBA לאחר סיום העונה בליגה. הליגות מתחילות לפעול בתחילת יולי, לאחר דראפט ה-NBA, וכוללות שלושה מפעלים רשמיים, שנערכים בשלוש ערים שונות ברחבי ארצות הברית: ליגת הקיץ של יוטה ג'אז שבה משתתפות ארבע קבוצות, ליגת הקיץ של סקרמנטו שבה משתתפות ארבע קבוצות, והמפעל המרכזי, ליגת הקיץ של לאס וגאס, שבה משתתפות כל 30 קבוצות ה-NBA. ליגת הקיץ נחשבת בדרך כלל למקום בו יכולים שחקנים להוכיח את עצמם אחרי שלא נבחרו בדראפט.

### משחקי ההכנה

משחקי ההכנה (Preseason) הם משחקי קדם עונה הנערכים בין כל קבוצות הליגה על מנת לבחון את הסגלים של הקבוצות, את בחירות הדראפט והרכש החדש. בדרך כלל לא נערכים משחקים רבים, והם לא תחרותיים (לא במסגרת של ליגה). כמו כן, לפעמים המשחקים נערכים נגד קבוצות מליגת אחרות, כמו ליגת העל האוסטרלית בכדורסל, ליגת הפיתוח או מכבי חיפה מליגת העל בכדורסל.

במהלך העונה
-----------

### משחקי פתיחת העונה

משחקי פתיחת העונה (באנגלית: Kia NBA Tip-Off, מטעמי חסות) הם המשחקים הראשונים הנערכים בליגה. נערכים בדרך כלל בחודש אוקטובר. משחקים אלו נחשבים למיוחדים וחגיגיים. למשל, בעונת 2019/2020 נערך ביום זה הדרבי של לוס אנג'לס בין הלייקרס לקליפרס, בוסטון סלטיקס שיחקה נגד פילדלפיה 76' ומילווקי באקס שיחקה נגד יוסטון רוקטס. רוב המשחקים בפתיחת העונה נערכים בין קבוצות עם השחקנים מהטובים בליגה או קבוצות שיש ביניהן קשר מיוחד.

### משחקי חג המולד

 ערך מורחב – **משחקי חג המולד ב-NBA**  

משחקי חג המולד (באנגלית: Christmas Day Games) הם המשחקים שנערכים בערב חג המולד, ב-25 בדצמבר. גם משחקים אלו נחשבים למיוחדים וחגיגיים. למשל, בעונת 2019/2020 שוב נערך ביום זה הדרבי של לוס אנג'לס בין הלייקרס לקליפרס, יוסטון רוקטס שיחקה נגד גולדן סטייט ווריורס ומילווקי באקס שיחקה נגד פילדלפיה 76'. גם בחג המולד, רוב המשחקים נערכים בין קבוצות עם השחקנים מהטובים בליגה או קבוצות שיש ביניהן קשר מיוחד.

### סוף-שבוע האולסטאר ב-NBA

 ערך מורחב – **סוף-שבוע האולסטאר ב-NBA**  

פרק זה לוקה בחסר. אנא תרמו לוויקיפדיה והשלימו אותו. 
### פלייאוף ה-NBA

 ערך מורחב – **פלייאוף ה-NBA**  

פלייאוף ה-NBA (באנגלית: NBA Playoffs) הוא טורניר המתקיים בסיום כל עונה של ליגת ה-NBA, בו נקבעת אלופת הליגה. אל הטורניר מעפילות 8 הקבוצות בעלות מאזן הניצחונות הגבוה ביותר בכל אחד מהאזורים – המזרח והמערבי. כל אחת מסדרות הפלייאוף – רבע גמר אזורי, חצי גמר אזורי, גמר אזורי וגמר הליגה – נערכת בשיטת "סדרת הטוב מ-7".